Itziar Barredo

Itziar Barredo Cavero (Bilbo, 1968) euskal musikagile, ahots-errepertorioan espezializatutako pianista, irakasle eta zuzendaria da . 

 Formakuntza 
Itziar Barredo Bilbon jaio zen 1968an. Pianoa Mari Paz Bilbao, Aurelio Castrillo eta Carlos Ibarrarekin ikasi zuen; eta horrez gain, Manuel Carra, Luis Rego eta Vitaly Margulisen laguntza ere jaso zuen.

Musika-pedagogia, ganbera-musika eta solfeoko goi mailako ikasketak egin zituen Bilbo eta Gasteizko Kontserbatorioetan, eta kalifikazio bikainak jaso zituen. 1995ean Alejandro Zabalarekin akonpainamenduan espezializatu zen, bereziki abeslarienean, eta Miguel Zanetti, Félix Lavilla, Dalton Baldwin eta Alfred Herzoren aholkuak jaso zituen.

Modu berean, Zentro Kudeaketa eta Zuzendaritza Master bat burutu zuen.

 Ibilbide profesionala 

 Irakasle 
Oso gazterik hasi zen piano- eta abesbatza-irakasle. Hainbat kantari eta musikariren pianista laguntzaile aritu da, eta jaialdi askotan hartu du parte, esate baterako,  Donostiako Musika Hamabostaldian, Errenteriako Musikasten, Jóvenes Intérpretes de la Universidad de Deusto eta Madrilgo Asociación de Amigos de la Ópera elkartearen emanaldietan. Ainhoa Garmendia sopranoarekin ere kolaboratzen du, eta Polonian, Alemanian, Grezian eta Errumanian eman ditu kontzertuak.

1994an Bilboko Kontserbatorioan pianista laguntzaile hasi zen, eta 1996an OLBErekin (Operaren Lagunen Bilboko Elkartea) lanean hasi zen, elkarte honek bultzatzen dituen opera-emanaldietan. 2001-2003 ikasturteetan Errepertorio irakaslea izan zen Musikenen, Euskal Herriko Goi Mailako Musika Ikastegian, eta ikasketa-burua izan da bertan. 

 Piano-jotzaile eta zuzendari 
1999an lehenengo aldiz aritu zen Eszenako Musika Zuzendari, Friedrich Haider maisuaren zuzendaritzapean eta Straussen Ariadne auf Naxos operarekin. 2002ko apirilean kontzertu bira bat egin zuen Ipar Amerikako hainbat unibertsitatetan Fernando Latorre baritonoarekin.2003-2004 denboraldian, Madrilgo Errege Antzokian lan egin zuen, Peter Schneiderren zuzendaritzapean, eta Bartzelonako Liceu antzokian, Bertrand de Billyren aginduetara.

Euskal Herriko Unibertsitateak antolatutako Arte eta Kultura Topaketetan zuzendari eta piano-jotzaile aritu da. Era berean, Zumaiako Musika Festibal Internazionalean zuzendari pedagogikoa ere izan da, eta Sestaoko Amatza abesbatzan zuzendari aritu da.

Horrez guztiaz gain, piano-jotzaile ofizial jardun du hainbat kantu internazional lehiaketetan, esaterako, Bilboko Pedro Unanuen, Iruñeako Julián Gayarren, Logroñoko Ciudad de Logroñon eta Irungo Luis Marianon. Halaber, 10 urte baino gehiago eman ditu piano-jotzaile A.M.A.K-ek (Asociación Musical Alfredo Kraus) antolatutako Bizkaiko Udaberri Musikaletan.

Youtube kanala ere sortu du Zarzuela-Just Sing, bertan kantarientzako baliabideak jaso ditu espainiar zarzuela eta operarako piano akonpainamendua interpretatuz.

 Diskografia 

 “Cantar del alma”, Fernando Latorre baritonoarekin batera
 “Bihotzeko Amalur” Ainhoa Garmendia soprano eta Pello Ramírez txelo-jotzailearekin.
 "Like a Rainbow" Basilio Astulez zuzendari eta Ander Lekue perkusionistarekin batera.
 "Felix Ibarrondo-Barne hegoak" Fernando Latorre  baritonoarekin batera.
 "Jesus Kerexeta Azkoaga"
 "Playing Opera" Vicente Olmos tronpeta-jotzailearekin batera.
 José Domingo de Santa Teresa konpositorearen omenezko diskoan parte hartzaile aritu zen.

 Sariak eta Aitortza 

 2017an Vicente Olmos tronpeta-jotzailearekin batera sortutako "Playing Opera" diskogatik AEBko Kaliforniako Global Music Awardsetan zilarrezko domina lortu zuen.

 Erreferentziak 

 Kanpo estekak 
 Webgune ofiziala

Kategoria:Bilbotarrak
Kategoria:Euskal Herriko piano-jotzaileak
Kategoria:Emakume piano-jotzaileak
Kategoria:Opera
Kategoria:Bizkaiko irakasleak
Kategoria:Musika zuzendariak